ΓΡΑΠΤΗ ΕΡΩΤΗΣΗ P-3709/97 υποβολή: Wolfgang Kreissl-Dφrfler (V) προς την Επιτροπή (10 Νοεμβρίου 1997)

Θέμα: Μεταφορές ζώων στο Λίβανο

Κάθε χρόνο εκατοντάδες χιλιάδες ζώα μεταφέρονται ζώντα από τα κράτη μέλη της Ένωσης σε τρίτες χώρες. Συχνά χρησιμοποιούνται σκανδαλώδεις πρακτικές μεταφοράς οι οποίες έχουν επανειλημμένως καταδικασθεί από το ΕΚ. Η αναγκαιότητα μεταφοράς ζώντων ζώων ιδίως ζώων, προς σφαγή, είναι εντελώς αδικαιολόγητη. Τούτο ισχύει ακόμη περισσότερο, όταν οι μεταφορές αυτές επιδοτούνται από την ΕΕ. Πρόσφατα, το Υπουργείο Γεωργίας του Λιβάνου επισήμανε ότι προφανώς είναι διατεθειμένο να επιτρέψει την εισαγωγή περισσότερου κατεψυγμένου κρέατος αντί για ζώντα ζώα, εφόσον η ΕΕ συμβάλλει στη χρηματοδότηση των ψυκτικών θαλάμων.

Γνωρίζει η Επιτροπή την προθυμία αυτή του Λιβάνου, να εισαγάγει περισσότερο κατεψυγμένο κρέας από τις χώρες της ΕΕ και την επιθυμία της χώρας για την κατασκευή ψυκτικών θαλάμων;

Εάν ναι:

1. Ποιά είναι η λιβανική αρχή η οποία υπέβαλε αίτηση στην Ευρωπαϊκή Επιτροπή για ενίσχυση της κατασκευής ψυκτικών θαλάμων στο Λίβανο; Πότε διαβιβάστηκε αυτή η αίτηση και πότε και πώς ανταποκρίθηκε η Επιτροπή;

2. Διαβίβασε η ίδια η Επιτροπή προς τις λιβανικές αρχές προσφορά για συμβολή στην κατασκευή ψυκτικών θαλάμων στο Λίβανο, π.χ. στο πλαίσιο του προγράμματος MEDA της ΕΕ; Πότε έγινε αυτή η προσφορά και πότε και πώς ανταποκρίθηκαν οι εταίροι στο Λίβανο;

3. Μπορεί να παράσχει η Επιτροπή λεπτομερέστερα στοιχεία για το «σχέδιο ψυκτικών θαλάμων» π.χ. σχετικά με το μέγεθος, τη χωρητικότητα, τον τόπο εγκατάστασης, τη χρηματοδοτική δαπάνη, την ένταξη κατασκευής, την ημερομηνία περάτωσης, κλπ.;

4. Μπορεί να δηλώσει η Επιτροπή σε ποιό ύψος θα ανέλθει και σε ποιό χρονικό διάστημα θα μειωθούν, με την κατασκευή των ψυκτικών θαλάμων στο Λίβανο, οι εξαγωγές ζώντων βοοειδών και προβάτων προς σφαγή;

Εάν όχι, προτίθεται η Επιτροπή να προσφερθεί η ίδια στις αρχές του Λιβάνου να διαθέσει χρηματοδοτική ενίσχυση για την κατασκευή ψυκτικών θαλάμων;

Συμπληρωματική απάντηση του κ. Fischler εξ ονόματος της Επιτροπής (10 Μαρτίου 1998)

Συμπληρώνοντας την απάντησή της της 17 Δεκεμβρίου 1997 ((ΕΕ C 134 της 30.4.1998, 179. )), η Επιτροπή είναι τώρα σε θέση να ανακοινώσει τις εξής πληροφορίες.

Η Επιτροπή δεν γνωρίζει ότι ο Λίβανος επιθυμεί να εισαγάγει περισσότερο κατεψυγμένο κρέας καταγωγής Κοινότητας.

Εξάλλου, έχει γνώση της γραπτής απάντησης του Υπουργού Γεωργίας του Λιβάνου με την οποία ζητά να λάβει κοινοτική χρηματοδότηση για την κατασκευή σύγχρονης υποδομής σφαγείων με τα παραρτήματα τους (μεταξύ των οποίων ψυκτικές αποθήκες για το κατεψυγμένο κρέας), που είναι αναγκαίες, δεδομένων των επισφαλών υγειονομικών συνθηκών υπό τις οποίες γίνεται η σφαγή σ'αυτή τη χώρα.

Η Επιτροπή απάντησε στην επιστολή αυτή υπενθυμίζοντας ότι τα κοινοτικά κεφάλαια (κυρίως δάνεια της ευρωπαϊκής τράπεζας επενδύσεων και της European Community International Investment Partners (ECIP)) θα μπορούσαν, ενδεχομένως, να χρησιμοποιηθούν για την κατασκευή ψυκτικών εγκαταστάσεων στη χώρα αυτή με βάση ειδική έκθεση εκ μέρους των αρχών του Λιβάνου στο πλαίσιο του ενδεικτικού προγράμματος που προβλέπεται για την εν λόγω χώρα.

Το θέμα έχει θιγεί ακόμα μία φορά κατά την πρόσφατη συνάντηση με τον Υπουργό Γεωργίας του Λιβάνου. Με την ευκαιρία αυτή, η Επιτροπή ανέφερε σαφώς ακόμη μία φορά ότι κάθε χρηματοδότηση δεν μπορεί να γίνει παρά μόνο μετά από ειδική πρόταση εκ μέρους των λιβανικών αρχών και στο πλαίσιο του ενδεικτικού προγράμματος.